b"\n_START_ARTICLE_\nLexicografia digital\n_START_PARAGRAPH_\nLa lexicografia digital \xc3\xa9s la disciplina ling\xc3\xbc\xc3\xadstica que s'encarrega de l'elaboraci\xc3\xb3 de diccionaris digitals i el conjunt de coneixements ling\xc3\xbc\xc3\xadstics relacionats amb ells.\n_START_SECTION_\nEvoluci\xc3\xb3 de la lexicografia\n_START_PARAGRAPH_\nEl segle XX supos\xc3\xa0 un avan\xc3\xa7 per la lexicografia gr\xc3\xa0cies a la tecnologia multim\xc3\xa8dia. Aquesta permet la integraci\xc3\xb3 de m\xc3\xbaltiples elements -com el text, el so, la fotografia i el v\xc3\xaddeo- que fan possible la simultane\xc3\xaftat d'est\xc3\xadmuls visuals, auditius i intel\xc2\xb7lectuals. Els recursos multim\xc3\xa8dia s'han convertit en una part essencial de l'expressi\xc3\xb3 del discurs lexicogr\xc3\xa0fic. En el moment actual, la lexicografia digital t\xc3\xa9 grans perspectives, per\xc3\xb2 ha d'afrontar el gran repte que suposa el maneig de l'ordinador en l'elaboraci\xc3\xb3 dels diccionaris i en el treball lexicogr\xc3\xa0fic (GELP\xc3\x8d, 2004). La lexicografia digital segueix treballant per millorar l'\xc3\xbas, la presentaci\xc3\xb3 de les dades, les possibilitats de recerca, la fiabilitat i l'adaptaci\xc3\xb3 a les necessitats comunicatives dels usuaris.\n_START_SECTION_\nDiccionaris digitals\n_START_PARAGRAPH_\nEls diferents diccionaris digitals presenten dimensions i usos ben variats. Hi ha una gran producci\xc3\xb3 de diccionaris en format electr\xc3\xb2nic -com s\xc3\xb3n les versions en CD-ROM dels diccionaris editats en paper -i diccionaris en xarxa subministrats a trav\xc3\xa9s d'Internet. No estan sotmesos a restriccions d'espai i els usuaris tenen acc\xc3\xa9s a un important volum d'informaci\xc3\xb3 de forma f\xc3\xa0cil, r\xc3\xa0pida i econ\xc3\xb2mica. La informaci\xc3\xb3 s'organitza en forma de xarxa (ALVAR, 2003)._NEWLINE_La fiabilitat d'aquests diccionaris es pot determinar a trav\xc3\xa9s de criteris d'avaluaci\xc3\xb3. Els avantatges que presenten giren entorn de les possibilitats de recerca, la reutilitzaci\xc3\xb3 de la informaci\xc3\xb3 i la interacci\xc3\xb3 visual. En canvi, la necessitat d'actualitzar la informaci\xc3\xb3, les complicacions d'\xc3\xbas i la manca de fiabilitat s\xc3\xb3n els principals inconvenients (V.V.A.A.,1999). _NEWLINE_En suport digital es poden trobar un gran nombre de diccionaris monoling\xc3\xbces, multiling\xc3\xbces, especialitzats (de medicina, inform\xc3\xa0tica, bot\xc3\xa0nica, etc.)."